กลุ่มสื่อสารร่วงยกแผง! หลังเปิดศึกประมูล 4G แข่งเคาะราคาพุ่งสูงเกินคาด
กลุ่มสื่อสารร่วงยกแผง! หลังเปิดศึกประมูล 4G แข่งเคาะราคาพุ่งสูงเกินคาด
12 พ.ย. 2558

ผู้สื่อข่าวรายงานว่า ราคาหุ้น บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ณ เวลา 10.20 น.อยู่ที่ 217 บาท ลบ 9.00 บาท หรือ 3.98% มูลค่าการซื้อขาย 1.27 พันล้านบาท  
ราคาหุ้น บริษัท ทรู คอร์ปอเรชั่น จำกัด (มหาชน) หรือ TRUE ณ เวลา 10.20 น.อยู่ที่ 9.55 บาท ลบ 0.45 บาท หรือ 4.50% มูลค่าการซื้อขาย 796.04 ล้านบาท  
ราคาหุ้น บริษัท จัสมิน อินเตอร์เนชั่นแนล จำกัด (มหาชน) หรือ JAS ณ เวลา 10.20 น.อยู่ที่ 5.30 บาท ลบ 0.20 บาท หรือ 3.64% มูลค่าการซื้อขาย 1.57 พันล้านบาท  
ราคาหุ้น บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ณ เวลา 10.20 น.อยู่ที่ 58.75 บาท ลบ 2.25 บาท หรือ 3.69% มูลค่าการซื้อขาย 121.73 ล้านบาท  
ผู้บริหารระดับสูงของกทค.ประเมินว่าบริษัทที่ต้องการใบอนุญาต 4G คลื่นความถี่ 1800 MHz มากที่สุดคือ ADVANC และ TRUE เนื่องจาก ADVANC จะไม่มีคลื่นความถี่ใช้ในการให้บริการหลังหมดอายุสัมปทานกับ TOT ไปเมื่อเดือนก.ย.58 จึงต้องประมูลให้ได้ทั้งคลื่น 1800MHz อย่างน้อยจำนวน 15MHz  และคลื่น 900 MHz ที่เปิดประมูล 10 MHz ต่อใบอนุญาตในเดือนธ.ค.58 รวมแล้ว ADVANC คาดว่าจะได้ 25MHz ซึ่งก็ยังเป็นจำนวนน้อยลงจากเดิมที่มีใช้ 30MHz 
ด้าน TRUE น่าจะต้องการได้คลื่น 1800MHz เพราะเป็นคลื่นเดิมที่เคยใช้งานอยู่ โดยหากได้มาการลงทุนจะใช้ไม่มากและ TRUE มีไชน่า โมบาย พันธมิตรจากจีนที่มีเงินทุนมหาศาลให้การสนับสนุนธุรกิจอยู่
สำหรับ DTAC น่าจะรอได้เพราะสัญญาสัมปทานจะหมดลงในปี 61 ขณะที่ JAS เป็นรายใหม่ที่เข้ามาโดยมีพันธมิตรธุรกิจทั้งจากเกาหลีและญี่ปุ่น ซึ่ง JAS หวังจะนำคลื่น 1800 MHz ไปใช้ในธุรกิจโมบายบรอดแบรนด์ และที่เหลืออาจจะนำไปให้โอเปเรเตอร์รายอื่นเช่าใช้เพื่อไม่ให้ขาดทุนหรือแบกรับต้นทุนมากนัก
 
บล.ดีบีเอส วิคเคอร์ส (ประเทศไทย)ระบุในบทวิเคราะห์ฯว่า กลุ่มสื่อสาร ต้นทุนใบอนุญาต 4G คลื่น 1800 MHz สูงกว่าคาด ทั้งนี้การประมูลใบอนุญาต 4G ยังไม่แล้วเสร็จถึงเช้าวันนี้ ล่าสุดมีรายงานของรอบ 64 พบว่าใบอนุญาตแรกและและใบที่สองขึ้นมาเท่ากับที่ใบละ 35,016 ล้านบาท และยังเดินหน้าประมูลกันต่อ…นับว่าราคาประมูลสูงกว่าที่ตลาดประเมินไว้มาก (เดิมกทค.ประเมินไว้ที่ใบละ 2.4 หมื่นล้านบาท) ส่งผลให้ระยะเวลาคืนทุนของผู้ประกอบการจะนานขึ้นเพราะมีเกณฑ์ระบุไว้ว่าอัตราบริการของ 4G จะต้องต่ำกว่า 3G ที่ปัจจุบันมีค่าบริการประเภทเสียงเฉลี่ย 69-72 สตางค์/นาที ประเภทอินเตอร์เน็ต 26 สตางค์/เมกะไบท์
ส่วนบล.ฟินันเซีย ไซรัส ระบุในบทวิเคราะห์ฯว่า การประมูล 4G ยังไม่จบ ล่าสุดรอบการประมูลที่ 66 ได้ราคารวม 70,828 ล้านบาท โดยใบอนุญาตที่ 1 ได้ราคา 35,016 ล้านบาท ใบที่ 2 ราคา 35,812 ล้านบาท เรามองว่าราคาประมูลยิ่งสูงเท่าไหร่ ADVANC จะยิ่งน่าสนใจเพราะจากขนาดของธุรกิจที่มียังได้รับประโยชน์ ขณะที่ทั้ง TRUE และ DTAC จะเป็นภาระในด้านต้นทุนมากกว่า หาก ADVANC ปรับลงยิ่งเป็นโอกาสซื้อ